Holanda: Putin duhet të ushtrojë influence mbi rebelët
Kërkohet qasje më e gjerë tek vendi ku ra aeroplani
Kryeministri i Holandës Mark Rutte tha sot se ia kishte bërë fare të qartë Presidentit Vladimir Putin se ai duhet të përdorë ndikimin e tij tek rebelët në mënyrë që ekspertët të mund të shkojnë pa pengesa në vendin e rrëzimit të aeroplanit malajzian. Holandezët e kanë dënuar mënyrën se si trupat e viktimave janë trajtuar në Ukrainë dhe faktin që trupat ende nuk janë kthyer në vendet e tyre edhe pse kanë kaluar katër ditë nga tragjedia e së enjtes. Rrëzimi i avionit Boeing 777 mbi Ukrainën lindore të enjten shkaktoi vdekjen e 298 personave në bord, mes tyre 193 holandezë. Ligjvënësit holandezë braktisën pushimet për një takim sot me kryeministrin Rutte, i cili u tha atyre se kthimi sa më shpejt i trupave të viktimave, ishte përparësi e qeverisë së tij. Ai tha se një aeroplan ushtarak transporti ishte gati të sillte në atdhe trupat e viktimave, që po mbahen në një tren frigorifer në qytetin e kontrolluar nga rebelët. Kryeministri po ashtu tha se mund të vihen sanksione ndaj atyre që kanë lidhje direkte apo indirekte me pengimin e hetimeve. Në Australi, kryeministri Tony Abott, vendi i të cilit humbi 28 shtetas në tragjedi, tha se trupat e të gjitha viktimave duhet të trajtohen me respekt dhe dinjitet para se të riatdhesohen dhe se një hetim i rregullt ishte i nevojshëm për vënien e drejtësisë në vend. Katër ditë pasi avioni me pasagjerë i linjës ajrore malajziane u godit në ajër, hetuesit ndërkombëtarë ende kanë qasje të kufizuar në zonën e tragjedisë në Ukrainën lindore. Trupa të tjerë u gjendën sot përgjatë zonës ku ra avioni. Po ashtu ka patur një ndërprerje energjie në trenin frigorifer ku po mbahen mbi 200 nga trupat e viktimave.